Τιμοκλής (γλύπτης)

Ο Τιμοκλής ήταν αρχαίος Αθηναίος γλύπτης που άκμασε στα μέσα του 2ου αιώνα π.Χ.. Ήταν γιος του περίφημου γλύπτη Πολυκλή από τον οποίο και έμαθε την τέχνη και αδελφός του επίσης γλύπτη Τιμαρχίδη του πρεσβύτερου με τον οποίον υπήρξε αχώριστος συνεργάτης. Και οι δύο ανήκαν στη λεγόμενη γλυπτική σχολή των νεοαττικών, δηλαδή των αντιγραφέων ή μιμητών προτύπων έργων των κλασικών χρόνων.

Ο Πλίνιος ο πρεσβύτερος, στη Φυσική Ιστορία, αναφέρει τον Τιμοκλή μεταξύ των γλυπτών που άκμασαν κατά την 156η Ολυμπιάδα (156-153 π.Χ) και ανανέωσαν την καλλιτεχνική ζωή της εποχής τουςΦυσική Ιστορία, XXXIV.xix.52. Ο Παυσανίας παραδίδει πως ένα άγαλμα του Ασκληπιού στην Ελάτεια υπήρξε έργο του Τιμοκλή και του ΤιμαρχίδηΕλλάδος περιήγησις, Χ.xxxiv.6, όπως επίσης και τα αγάλματα του Αγήσαρχου στην Ολυμπία και της Κραναίας Αθηνάς στην ΕλάτειαΕλλάδος περιήγησις, VI.xii.9, Χ.xxxiv.8.

Κατά τον Παυσανία, ο Τιμαρχίδης ήταν επίσης γιος του Πολυκλή και το γεγονός πως δεν αναφέρεται στον κατάλογο γλυπτών του Πλίνιου υποδεικνύει πως μάλλον υπήρξε νεότερος αδελφός του ΤιμοκλήMark D. Fullerton. "Timokles." Grove Art Online. Oxford Art Online. 2009.

 Παραπομπές 

 Πηγές 
"Μεγάλη Ελληνική Εγκυκλοπαίδεια Δρανδάκη" τομ. ΚΓ΄, σελ.45

Κατηγορία:Αρχαίοι Έλληνες γλύπτες
Κατηγορία:Αρχαίοι Αθηναίοι